奉和翁千四知縣千十四隠居山中作
作者：徐璣
朝代：宋

paragraphs: 翁侯兩兄弟，志尚等高獨。
閑心沒江鷗，逸興狎山鹿。
難兄早登第，高風動喬木。
湘南花滿汀，百里正膏沐。
歸作山水游，詞源傾百斛。
令弟小謝徒，深沉鬰林麓。
優游千卷書，平生幾竿竹。
能琴絃不理，少飲巾未漉。
兄倡復弟酬，音調諧擊筑。
晝卧小窗南，煩暑在荷屋。
凉風從何來，池花動輕䔩。
顧□傳新章，爽氣滌炎伏。
如臨古澗旁，泓澄碧環復。
如倚青林下，松風對心讀。
善詩如善韻，警響間圓熟。
但令契人心，勿令駭人目。
我愛二君子，芳馨襲蘭菊。
迎秋月色新，佳香滿晴宿。
安得扁舟去，□□蔭溪谷。
論詩暮繼朝，吟思俱毣毣。